SL Uradni list Evropske unije L 101/25

IZVEDBENI SKLEP KOMISIJE (EU) 2016/588

z dne 14. aprila 2016

o odobritvi tehnologije, ki se uporablja v učinkovitih 12-voltnih alternatorjih, kot inovativne tehnologije za zmanjšanje emisij CO2 iz osebnih avtomobilov v skladu z Uredbo (ES) št. 443/2009 Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 443/2009 Evropskega parlamenta in Sveta z dne 23. aprila 2009 o določitvi standardov emisijskih vrednosti za nove osebne avtomobile kot del celostnega pristopa Skupnosti za zmanjšanje emisij CO2 iz lahkih tovornih vozil (1) in zlasti člena 12(4) Uredbe,

ob upoštevanju naslednjega:

(1) Vloga za odobritev visokoučinkovitega alternatorja Valeo z diodami z visokim izkoristkom, ki jo je predložil dobavitelj Valeo Equipments Electriques Moteur 3. novembra 2015, in vloga za odobritev učinkovitega alternatorja Bosch z diodami z vrati MOS (MGD), ki jo je predložil dobavitelj Robert Bosch GmbH 10. junija 2015, sta bili ocenjeni v skladu s členom 12 Uredbe (ES) št. 443/2009, Izvedbeno uredbo Komisije (EU) št. 725/2011 (2) in tehničnimi smernicami za pripravo vlog za odobritev inovativnih tehnologij v skladu z Uredbo (ES) št. 443/2009.

(2) Informacije iz vlog dobaviteljev Valeo in Bosch dokazujejo, da so pogoji in merila iz člena 12 Uredbe (ES) št. 443/2009 ter členov 2 in 4 Izvedbene uredbe (EU) št. 725/2011 izpolnjeni. Zaradi tega bi bilo treba učinkovita alternatorja Valeo in Bosch odobriti kot inovativni tehnologiji.

(3) Komisija je z izvedbenimi sklepi 2013/341/EU (3), 2014/465/EU (4), (EU) 2015/158 (5), (EU) 2015/295 (6) in (EU) 2015/2280 (7) odobrila šest vlog, ki zadevajo tehnologije, ki prispevajo k izboljšanju izkoristka alternatorjev. Na podlagi izkušenj, pridobljenih pri ocenjevanju navedenih vlog ter vlog dobaviteljev Valeo in Bosch, je bilo zadovoljivo in prepričljivo dokazano, da 12-voltni alternator z najmanjšim izkoristkom v razponu od 73,4 % do 74,2 %, v odvisnosti od sistema za prenos moči, in z maso, ki ne presega mase osnovnega alternatorja za več kot 3 kg, izpolnjuje merila za upravičenost iz člena 12 Uredbe (ES) št. 443/2009 in Izvedbene uredbe (EU) št. 725/2011 ter zagotavlja zmanjšanje emisij CO2 za najmanj 1 g CO2/km v primerjavi z osnovnim alternatorjem z izkoristkom 67 %.

(4) Zato je primerno proizvajalcem zagotoviti možnost za certificiranje prihrankov emisij CO2 zaradi učinkovitih 12-voltnih alternatorjev, ki izpolnjujejo navedene pogoje. Za zagotovitev, da se za certificiranje predlagajo samo alternatorji, ki so skladni z navedenimi pogoji, bi moral proizvajalec predložiti poročilo o preverjanju, v katerem neodvisen organ za preverjanje potrjuje skladnost, skupaj z vlogo za certificiranje, ki je bila predložena homologacijskemu organu.

(5) Če homologacijski organ ugotovi, da 12-voltni alternator ne izpolnjuje pogojev za certificiranje, bi bilo treba vlogo za certificiranje prihrankov zavrniti.

(6) Primerno je odobriti metodologijo preskušanja za določitev prihrankov emisij CO2 zaradi učinkovitih 12-voltnih alternatorjev.

(7) Za določitev prihrankov emisij CO2 zaradi učinkovitega 12-voltnega alternatorja je treba določiti osnovno tehnologijo, s katero bi bilo treba primerjati izkoristek alternatorja. Na podlagi pridobljenih izkušenj je za osnovno tehnologijo primerno šteti 12-voltni alternator s 67-odstotnim izkoristkom.

(8) Prihranki zaradi učinkovitega 12-voltnega alternatorja se lahko delno dokažejo s preskusom iz Priloge XII k Uredbi Komisije (ES) št. 692/2008 (8). Zato je treba zagotoviti, da se ta delni dokaz upošteva pri metodologiji preskušanja za določitev prihrankov emisij CO2 zaradi učinkovitih 12-voltnih alternatorjev.

(9) Da bi omogočili obsežnejšo uporabo učinkovitih 12-voltnih alternatorjev v novih vozilih, bi moral proizvajalec imeti tudi možnost, da vloži eno samo vlogo za certificiranje prihrankov emisij CO2 zaradi več učinkovitih 12-voltnih alternatorjev. Vendar je primerno zagotoviti, da se v primeru uporabe te možnosti uporabi mehanizem, ki spodbuja uporabo samo tistih alternatorjev, ki zagotavljajo najvišji izkoristek.

(10) Za namene določanja splošne kode ekološke inovacije, ki se uporablja v zadevnih homologacijskih dokumentih v skladu s prilogami I, VIII in IX k Direktivi 2007/46/ES Evropskega parlamenta in Sveta (9), bi bilo treba določiti posamično kodo, ki se uporablja za inovativno tehnologijo za učinkovite 12-voltne alternatorje –

SPREJELA NASLEDNJI SKLEP:

Člen 1

Odobritev

Tehnologija, ki se uporablja v visokoučinkovitem alternatorju Valeo z diodami z visokim izkoristkom in v učinkovitem alternatorju Bosch z diodami z vrati MOS, se odobri kot inovativna tehnologija v smislu člena 12 Uredbe (ES) št. 443/2009.

Člen 2

Vloga za certificiranje prihrankov emisij CO2

1. Proizvajalec lahko vloži vlogo za certificiranje prihrankov emisij CO2 zaradi enega ali več učinkovitih 12-voltnih alternatorjev, namenjenih za uporabo v vozilih kategorije M1, če alternator izpolnjuje naslednje pogoje:

(a) je sestavni del, ki se uporablja izključno za polnjenje akumulatorja vozila in napajanje električnega sistema vozila, kadar deluje njegov motor z notranjim zgorevanjem;

(b) masa učinkovitega alternatorja ne presega mase osnovnega alternatorja, težkega 7 kg, za več kot 3 kg;

(c) njegov izkoristek je najmanj: (i) 73,8 % za vozila z bencinskim motorjem; (ii) 73,4 % za vozila z bencinskim motorjem in turbinskim polnilnikom; (iii) 74,2 % za vozila z dizelskim motorjem.

2. Vlogi za certificiranje prihrankov zaradi enega ali več učinkovitih alternatorjev se priloži neodvisno poročilo o preverjanju, ki potrjuje, da alternator(-ji) izpolnjuje(-jo) pogoje iz odstavka 1.

3. Homologacijski organ zavrne vlogo za certificiranje, če ugotovi, da alternator(-ji) ne izpolnjuje(-jo) pogojev iz odstavka 1.

Člen 3

Certificiranje prihrankov emisij CO2

1. Zmanjšanje emisij CO2 zaradi uporabe učinkovitega alternatorja iz člena 2(1) se določi z metodologijo iz Priloge.

2. Če proizvajalec vloži vlogo za certificiranje prihrankov emisij CO2 zaradi več kot enega učinkovitega alternatorja iz člena 2(1) v povezavi z eno različico vozila, homologacijski organ določi, kateri od preskušenih alternatorjev zagotavlja najmanjše prihranke emisij CO2, in zabeleži v zadevno homologacijsko dokumentacijo najnižjo vrednost. Ta vrednost se navede v izjavi o skladnosti v skladu s členom 11(2) Izvedbene uredbe (EU) št. 725/2011.

Člen 4

Koda ekološke inovacije

V primeru sklicevanja na ta sklep v skladu s členom 11(1) Izvedbene uredbe (EU) št. 725/2011 se v homologacijsko dokumentacijo vnese koda ekološke inovacije „17“.

Člen 5

Začetek veljavnosti

Ta sklep začne veljati dvajseti dan po objavi v Uradnem listu Evropske unije.

V Bruslju, 14. aprila 2016 Za Komisijo Predsednik Jean-Claude JUNCKER

(1) UL L 140, 5.6.2009, str. 1.

(2) Izvedbena uredba Komisije (EU) št. 725/2011 z dne 25. julija 2011 o uvedbi postopka za odobritev in certificiranje inovativnih tehnologij za zmanjšanje emisij CO2 iz osebnih vozil v skladu z Uredbo (ES) št. 443/2009 Evropskega parlamenta in Sveta (UL L 194, 26.7.2011, str. 19).

(3) Izvedbeni sklep Komisije 2013/341/EU z dne 27. junija 2013 o odobritvi alternatorja Valeo Efficient Generation Alternator kot inovativne tehnologije za zmanjšanje emisij CO2 iz osebnih vozil v skladu z Uredbo (ES) št. 443/2009 Evropskega parlamenta in Sveta (UL L 179, 29.6.2013, str. 98).

(4) Izvedbeni sklep Komisije 2014/465/EU z dne 16. julija 2014 o odobritvi učinkovitega alternatorja DENSO kot inovativne tehnologije za zmanjšanje emisij CO2 iz osebnih vozil v skladu z Uredbo (ES) št. 443/2009 Evropskega parlamenta in Sveta ter o spremembi Izvedbenega sklepa Komisije 2013/341/EU (UL L 210, 17.7.2014, str. 17).

(5) Izvedbeni sklep Komisije (EU) 2015/158 z dne 30. januarja 2015 o odobritvi dveh visoko učinkovitih alternatorjev Robert Bosch GmbH kot inovativnih tehnologij za zmanjšanje emisij CO2 iz osebnih vozil v skladu z Uredbo (ES) št. 443/2009 Evropskega parlamenta in Sveta (UL L 26, 31.1.2015, str. 31).

(6) Izvedbeni sklep Komisije (EU) 2015/295 z dne 24. februarja 2015 o odobritvi učinkovitega alternatorja MELCO GXi kot inovativne tehnologije za zmanjšanje emisij CO2 iz osebnih vozil v skladu z Uredbo (ES) št. 443/2009 Evropskega parlamenta in Sveta (UL L 53, 25.2.2015, str. 11).

(7) Izvedbeni sklep Komisije (EU) 2015/2280 z dne 7. decembra 2015 o odobritvi učinkovitega alternatorja DENSO kot inovativne tehnologije za zmanjšanje emisij CO2 iz osebnih vozil v skladu z Uredbo (ES) št. 443/2009 Evropskega parlamenta in Sveta (UL L 322, 8.12.2015, str. 64).

(8) Uredba Komisije (ES) št. 692/2008 z dne 18. julija 2008 o izvajanju in spremembi Uredbe (ES) št. 715/2007 Evropskega parlamenta in Sveta o homologaciji motornih vozil glede na emisije iz lahkih potniških in gospodarskih vozil (Euro 5 in Euro 6) in o dostopu do informacij o popravilu in vzdrževanju vozil (UL L 199, 28.7.2008, str. 1).

(9) Direktiva 2007/46/ES Evropskega parlamenta in Sveta z dne 5. septembra 2007 o vzpostavitvi okvira za odobritev motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila (Okvirna direktiva) (UL L 263, 9.10.2007, str. 1).